|  |
| --- |
|  |
| REPUBLIKA HRVATSKA |
| PRIMORSKO-GORANSKA ŽUPANIJA |
| **Upravni odjel za regionalni razvoj, infrastrukturu i upravljanje projektima** |

**UPUTE ZA PRIJAVITELJE**

**na Javni poziv za sufinanciranje programa/projekata ravnomjernog razvitka iz Proračuna Primorsko-goranske županije za 2022. godinu**

1. **CILJEVI JAVNOG POZIVA**

Opći cilj sufinanciranja programa/projekata ravnomjernog razvitka iz Proračuna Primorsko-goranske županije je stvaranje povoljnih uvjeta za ravnomjeran razvoj u skladu s važećim Planom razvoja Primorsko-goranske županije.

Potpora uravnoteženom razvoju cijelog prostora Županije pruža se kroz sufinanciranje programa/projekata ravnomjernog razvitka koji predstavljaju temelj za daljnji razvitak i ulaganja.

1. **PRIHVATLJIVI PRIJAVITELJI**

Prihvatljivi prijavitelji na ovaj Javni poziv su jedinice lokalne samouprave i trgovačka društva u (su)vlasništvu jedinica lokalne samouprave s područja Primorsko-goranske županije.

1. **PRIHVATLJIVE I NEPRIHVATLJIVE AKTIVNOSTI I TROŠKOVI**

Prihvatljive su sljedeće aktivnosti u okviru ovog Javnog poziva za sufinanciranje programa/projekata ravnomjernog razvitka:

* radovi, opremanje i usluge nadzora gradnje (stručni, projektantski nadzor, koordinator zaštite na radu i sl.) u svrhu realizacije prijavljenog programa/projekta.

Prihvatljivi su troškovi za izvođenje radova, nabavu opreme i usluge nadzora gradnje (stručni, projektantski nadzor, koordinator zaštite na radu i sl.). Iznimno, za jedinice lokalne samouprave prihvatljivi su i troškovi održavanja.

Za prihvatljive aktivnosti prihvatljivost troškova počinje s danom 1. siječnja 2022. godine.

Ukoliko se radi o projektu koji uključuje radove moraju biti ispunjeni svi zakonom propisani uvjeti za početak gradnje.

U slučaju da prijavitelj tek po odobravanju sredstava temeljem ovog Javnog poziva pokreće postupak nabave roba/radova/usluga, dužan je dostaviti ugovor s odabranim izvođačem/izvršiteljem/isporučiteljem najkasnije do 30. rujna 2022. godine. Navedeni rok predstavlja bitni sastojak i raskidni uvjet ugovora o sufinanciranju, odnosno u slučaju da nije ispunjen ovaj uvjet, ugovor o sufinanciranju se raskida.

Iznimno, propisani rok se ne primjenjuje u slučaju kada se sredstva temeljem Javnog poziva odobravaju nakon 30. rujna 2022. godine pri čemu se rok definira ugovorom o sufinanciranju.

Programi/projekti ravnomjernog razvitka ne mogu se sufinancirati iz proračunskih razdjela drugih upravnih tijela Primorsko-goranske županije u 2022. godini.

Porez na dodanu vrijednost nije prihvatljivi trošak u dijelu u kojem ga prijavitelj može koristiti kao pretporez u smislu Zakona o porezu na dodanu vrijednost („Narodne novine“ broj 73/13, 99/13, 148/13, 153/13, 143/14, 115/16, 106/18 i 121/19, 138/20).

1. **MAKSIMALNA VISINA IZNOSA SUFINANCIRANJA**

Županija će sudjelovati u sufinanciranju programa/projekta ravnomjernog razvitka do maksimalno 100% iznosa po prijavljenoj investiciji.

1. **TRAJANJE I LOKACIJA PROJEKTA**

Sufinanciranje od strane Županije se provodi za troškove nastale nakon 01. siječnja 2022. godine. Lokacija na kojoj se provodi projekt mora biti na području prihvatljivog prijavitelja, a iznimno, za potrebe zadovoljenja pune funkcionalnosti projekta, i na području susjednih jedinica lokalne samouprave.

1. **OBVEZA POSTUPANJA SUKLADNO UPUTAMA I TEKSTU JAVNOG POZIVA**

Prihvatljivi prijavitelji podnose prijavu na Javni poziv putem Obrasca za prijavu koji je prilog objavljenog Javnog poziva te pripadajućih izjava.

Prijava izrađena suprotno tekstu Javnog poziva i ovim Uputama smatrat će se neprihvatljivom prijavom i kao takva će se odbaciti.

Obrazac prijave s pripadajućim izjavama dostupan je na službenoj internet stranici Županije.

1. **PREGLED I OCJENA PRISTIGLIH PRIJAVA**

Pregled i ocjenu pristiglih prijava izvršit će Povjerenstvo za odabir projekata imenovano Odlukom Župana, temeljem čijeg će prijedloga Župan donijeti Odluku o odabiru i sufinanciranju programa/projekata ravnomjernog razvitka.

Nakon donošenja Odluke o odabiru, Primorsko-goranska županija zaključuje ugovor o sufinanciranju s odabranim prijaviteljima, odnosno korisnicima županijskih sredstava kojim se utvrđuju međusobna prava i obveze.

1. **IZVJEŠTAVANJE**

Odabrani prijavitelji koji su sufinancirani županijskim sredstvima obvezni su Upravnom odjelu za regionalni razvoj, infrastrukturu i upravljanje projektima dostaviti opisno i financijsko izvješće o izvršenju/provedbi programa/projekta, a isto se regulira ugovorom o sufinanciranju.